Ziets' Ramblings: Nuwejaar op Tobago
Nuwejaar. Tobago. Dit was toe 'n heel aangename interlude. Ons het reeds vroegoggend aangekom in Charlotteville, 'n dorpie aan die noord oostelike punt van die eiland. Die dorpie is geleë in die arms van 'n kom in die rante, met 'n noordelike aansig op die see. Die kom vorm 'n mooi baai waar ons veilig kon anker buite die oostewind se bereik. Diue laagdrukstelsel het ook reën en wolke gebring, toe is dit aangenaam warm. Ons het sommer 'n swem gevat so vroegoggend en al. Drikus en Renier het oorgeswem na 'n ander boot toe om 'n geleentheid te bedel tot by die kaai. Die dorp se amptelike ure is so van tienuur soggens tot vyfuur in die middag. Maar niemand beweeg juis rond voor elfuur nie. Ons het so teen nege-dertig ons geleentheid gekry land toe, nadat ons sommer twee biere gdrink het in die aanloop na ontbyt.
Die dorp is maar klein, maar daar is selfone op die eiland, 'n outoteller om plaaslike geld te trek en les bes, die dorp het 'n krieketveld kompleet met ligte. Die krieketveld werk sommer ook as 'n sokkerveld. Die immigrasie en doeane is sommer in een gebou, twee kantore oorkant mekaar. Die mense is vriendelik en werk teen eiland-tempo. Dis bietjie soos eiland-tyd. Lekker rustig, niks om oor te haas nie en baie tydsaam. Selfs die voëls vlieg stadig.
'n Uur of wat later is die in- en uitklaar afgehandel en ons kan loop soek na ontbyt. Ontbyt begin met 'n plaaslike bier, Carib Lager. Koud soos dit hoort en 5.2% alkohol. Dit hou die hitte weg.
Later soek ons toe rond vir 'n internet-kafee. Dis toe inderdaad 'n kafee, so shack vol muskiete. Dit is in 'n hoekie van die wassery. TT$10 vir 'n halfuur. TT$1=R1.30. Trinidad & Tobago Dollar. Die geldeenheid is bestendig TT$6= US$1. Die internet-kafeehet 'n spul muskiete. Tien meter van die see af, bid jou aan. Ek kry darem 'n paar e-posse uit om vir Carol te laat weet ons leef nog.
Toe is ons eers weer dors en drink nog 'n bier by 'n straatkroegie. Dis 'n sinkdak-afdak aan 'n betongebou van so 3m by 4m. Maar die bier is koud. Terug op die boot vang ons weer 'n vinnige afkoel swem en daarna 'n middagslapie voor die aand se feestelikhede. Telkens moet ons maar reël vir 'n geleentheid boot toe of kaai toe. Ons het mos nie 'n tender nie.
Die aand sit ons toe lekker en gesels met ander jotties (yachties, ek het nie 'n goeie Afrikaanse term hier nie) en PB's, drink nog 'n paar biere en eet 'n wegneem-ete. Vis, hoender of bok met skyfies. Nie te duur nie en heel vullend. Maar dis nog te min na karige roereiers met tamatie, klein repie spek en tuisgebakte bruinbrood, kompleet met die twee biere en 'n glas lemoensap.
Ons het maar ons bier klaar gedrink en is toe terug boot toe, bier na die kop. Nodeloos om te sê, ons het soos klippe geslaap. Maar interessant genoeg, ons al drie was op op verskillende tye. Die mag van die gewoonte na ses weke op die see. Ek glo dat die laaste dag of wat ook erg uitputtend was, vir al drie van ons, so met die gebokspringery van die boot en al.
Dis nogal met 'n tikkie nostalgie in die gemoed waarmee ek afskeid geneem het van Charlotteville., Tobago. Dis derde wereld, maar dinge werk en jy kan lekker ontspan. Die plaaslike taal is engels, mon, Karibiese engels. Ek is seker daar is voodoo be-oefenaars ook. Maar mens kry vrede in jou gemoed in die plek.
Ons het so tienuur vertrek en het maar steeds 'n rowwe see teëgekom, so twee tot drie meter deining met 'n wind van 20 knope. Renier het toe maar die roete herbeplan en nou vaar ons onder (suid) om die eiland Grenada.
Daarna sal ons noord draai in die Karibiese see en hoop om 'n platter see te kry vir die twee en 'n halwe dae se seil na St Maarten.
Op die oomblik kan ek al die ligte op die eiland uitmaak deur die verkyker. Die maan is so half en is tans reg bo ons. Dit maak vir 'n heel romantiese effek, so tussen ons babelaas deur. Ons sal seker teen more weer in ons roetine wees en uitgedroog.
Die alkohol vang mens gewldig vinnig as jy uitgedroog is. Dit smaak my my liggaam verloor sy weerstand. 'n Mens sal maar versigtig moet wees tuis. Ons het basies nog twee etes aan boord oor vir die reis, dan is ons terug in marinas met stortgeriewe en restaurante.
Dis nog iets om na uit te sien. Maar nou eers mooi navigeer tussen die eilande, die skeepsverkeer en die vlak see. My navigasievermoë is nou goed ge-olie en aan die gang. Goed op dreef, sou ek reken. Die sekstant navigasie is amper nou oor, aangesien ons van nou afwaarskynlik redelik baie land sal sien. Miskien nog so twee dae se lesings bly oor. Daarna is dit kusnavigasie en pilotage tussen eilande deur.